b'\n_START_ARTICLE_\nTopi Lehtipuu\n_START_PARAGRAPH_\nTopi Valtteri Lehtipuu (s. 24. maaliskuuta 1971 Brisbane, Australia) on suomalainen, Pariisissa asuva oopperalaulaja, \xc3\xa4\xc3\xa4nialaltaan tenori.\n_START_SECTION_\nOpiskelu ja ura\n_START_PARAGRAPH_\nLehtipuu valmistui Sibelius-Akatemian musiikkikasvatuslinjalta musiikin maisteriksi p\xc3\xa4\xc3\xa4aineenaan kuoronjohto. H\xc3\xa4n on saanut laulunopetusta muiden muassa Howard Crookilta, Peter Lindroosilta ja Irina Gavrilovicilta._NEWLINE_Lehtipuu on johtanut useita kuoroja kuten Suomen Laulua ja H\xc3\xa4m\xc3\xa4l\xc3\xa4is-Osakunnan Laulajia sek\xc3\xa4 opettanut sovitusta Sibelius-Akatemiassa. H\xc3\xa4n on dubannut piirroselokuvia ja tuottanut niiden musiikkia. H\xc3\xa4n on my\xc3\xb6s aikoinaan laulanut ja soittanut viulua progerockyhtyeess\xc3\xa4 H\xc3\xb6yry-kone (1994\xe2\x80\x931997) sek\xc3\xa4 gospelyhtyeess\xc3\xa4 Jakaranda. Topi Lehtipuu on laulanut l\xc3\xa4hes 50 virtt\xc3\xa4 Yleisradion ja kirkon yhteisess\xc3\xa4 nykyvirsikirjan \xc3\xa4\xc3\xa4nityshankkeessa (2001\xe2\x80\x932005)._NEWLINE_Topi Lehtipuu nousi 2000-luvulla nopeasti kansainv\xc3\xa4lisesti merkitt\xc3\xa4v\xc3\xa4ksi barokkimusiikin ja Mozartin oopperoiden tenoriksi. H\xc3\xa4nen ohjelmistoonsa kuuluu sek\xc3\xa4 vanhaa ett\xc3\xa4 uutta musiikkia, oratorioita ja kantaatteja Bachista Monteverdiin, Einojuhani Rautavaaran Vigilia sek\xc3\xa4 muun muassa Arnold Sch\xc3\xb6nbergin ja Arvo P\xc3\xa4rtin teoksia. H\xc3\xa4n on laulanut lukuisissa ooppera- ja barokkimusiikkilevytyksiss\xc3\xa4._NEWLINE_Lehtipuu oli Joroisten Musiikkip\xc3\xa4ivien taiteellinen johtaja vuosina 2004-2010. Turun musiikkijuhlien taiteellisena johtajana h\xc3\xa4n on toiminut vuosina 2010-2015. Lehtipuu aloittaa 1.10.2015 Helsingin juhlaviikkojen toiminnanjohtajana.\n_START_SECTION_\nOopperalaulajana\n_START_PARAGRAPH_\nLehtipuun ensimm\xc3\xa4inen oopperarooli oli 1999 Mozartin Taikahuilun Tamino Pariisin Th\xc3\xa9\xc3\xa2tre des Champs-Elys\xc3\xa9es\'ss\xc3\xa4 ja sit\xc3\xa4 seuranneella Atelier Lyrique de Tourcoing -ryhm\xc3\xa4n kiertueella eri puolilla Ranskaa. Savonlinnan oopperajuhlilla Lehtipuu esiintyi vuosina 2000 ja 2002. Suomen kansallisoopperan debyytti oli syyskaudella 2002 Cosi fan tutten Ferrando. Vuonna 2004 Lehtipuu lauloi oopperarooleja jo Berliinin valtionoopperassa sek\xc3\xa4 Pariisin Chatel\xc3\xa9t-oopperassa ja vuonna 2006 Salzburgin musiikkijuhlilla ja Glyndebournen festivaaleilla._NEWLINE_Toukokuussa 2007 h\xc3\xa4n teki Espanjan Bilbaossa "Taikahuilun" Taminon roolin ja marraskuussa "Don Giovannin" Don Ottavion roolin Ranskan Toulousessa. Vuoden 2007 Helsingin juhlaviikkojen konsertissa "Helsingin Barokkiorkesteri, H\xc3\xb6barth & Lehtipuu" h\xc3\xa4n esitti mm. Georg Friedrich H\xc3\xa4ndelin ja Johann Sebastian Bachin musiikkia. Vuoden 2009 Salzburgin musiikkijuhlilla Lehtipuu lauloi taas Ferrandona, ja kev\xc3\xa4\xc3\xa4ll\xc3\xa4 2012 Suomen kansallisoopperassa Pell\xc3\xa9aksen roolin Claude Debussyn Pell\xc3\xa9as ja Melisande -oopperassa.'